Title: PREDKLADACIA SPRÁVA
Author: administrator
Last saved by: pzitny
Company: Abyss

Návrh dodatku č. 2 k Rámcovej zmluve o implementácii Iniciatívy JEREMIE v SR medzi Slovenskou republikou a Európskym investičným fondom a zmeny uznesení vlády SR č. 265 z 26. apríla 2010 a č. 951 zo 17. decembra 2008

Materiál „Návrh dodatku č. 2 k Rámcovej zmluve o implementácii Iniciatívy JEREMIE v SR medzi Slovenskou republikou a Európskym investičným fondom a zmeny uznesení vlády SR č. 265 z 26. apríla 2010 a č. 951 zo 17. decembra 2008“ predkladá na rokovanie vlády SR podpredseda vlády a minister financií ako iniciatívny materiál. 

Potreba predloženia materiálu vyplynula v dôsledku problematického plnenia úloh uložených uznesením vlády SR č. 265/2010, najmä v súvislosti s prevodom alokácie z Operačného programu Životné prostredie. Špecifické ciele prioritnej osi 3.1. Ochrana ovzdušia sa napriek pozitívnym vyhliadkam v predbežnej analýze trhu ukázali v pokročilej fáze implementácie ako príliš obmedzujúce pre využitie inovatívnej formy podpory malých a stredných podnikov (ďalej len „MSP“) prostredníctvom nástrojov finančného inžinierstva. Komerčné princípy implementácie JEREMIE nie sú pri Operačnom programe Životné prostredie plne realizovateľné, najmä kvôli preukázateľne nízkemu záujmu o environmentálne aktivity zo strany MSP. Prieskum trhu potvrdil, že trhové subjekty sa v momentálnej ekonomickej situácii len veľmi zriedkavo zaoberajú dopadom ich podnikateľských činností na životné prostredie, a preto je predpoklad, že by návratné finančné nástroje financované z prostriedkov Operačného programu Životné prostredie neboli do konca programového obdobia plne a efektívne vyčerpané. Vzhľadom na tieto skutočnosti sa v rámci plnenia cieľov Operačného programu Životné prostredie, prioritnej osi 3.1 Ochrana ovzdušia, odporúča návrat k použitiu štandardných foriem pomoci – nenávratné finančné príspevky.

Ako náhradu za alokáciu Operačného programu Životné prostredie a pre splnenie záväzku Slovenskej republiky voči Európskemu investičnému fondu z Rámcovej zmluvy o implementácii iniciatívy JEREMIE v Slovenskej republike medzi Slovenskou republikou a Európskym investičným fondom je potrebné poskytnúť do implementačnej schémy JEREMIE chýbajúcu sumu 27 000 000 EUR z Európskeho fondu regionálneho rozvoja (ďalej len „ERDF“) spolu s prislúchajúcou čiastkou národného spolufinancovania v objeme 4 764 705 EUR.

Navrhujeme, aby pre účely inovatívnych foriem podpory Ministerstvo hospodárstva SR v rámci Operačného programu Konkurencieschopnosť a hospodársky rast dodatočne vyčlenilo za účelom prevodu do EIF na iniciatívu JEREMIE chýbajúcu čiastku 27 mil. EUR (ERDF) spolu s prislúchajúcou čiastkou národného spolufinancovania, ktorá bude vyčlenená v rámci súčasnej celkovej alokácie Operačného programu Konkurencieschopnosť a hospodársky rast. Znížením počtu participujúcich riadiacich orgánov sa zjednoduší komplikovaná horizontálna implementačná štruktúra holdingového fondu JEREMIE a v neposlednom rade, alokácia z Operačného programu Konkurencieschopnosť a hospodársky rast predstavuje objem zdrojov s veľkým komerčne využiteľným potenciálom, čo výrazne prispeje k efektivite a hospodárnosti použitia prostriedkov ERDF.

Súčasťou materiálu je text návrhu nového znenia dodatku č. 2 k Rámcovej zmluve o implementácii Iniciatívy JEREMIE v Slovenskej republike medzi Slovenskou republikou a Európskym investičným fondom (príloha č. 1) a anglické znenie tohto návrhu (príloha č. 2), ktorý okrem alokačných zmien upravuje aj niektoré kompetenčné zmeny súvisiace s pôsobením Úradu vlády SR a Ministerstva hospodárstva SR v implementačných štruktúrach.

Text Vedľajšieho protokolu č.1 k Zmluve o financovaní medzi Ministerstvom hospodárstva SR a Európskym investičným fondom z 28. októbra 2009 v  slovenskej a  anglickej verzii tvorí prílohu materiálu č. 3 a č. 4.